Document ID: 31985R1241

*****
ΚΑΝΟΝΙΣΜΟΣ (ΕΟΚ) αριθ. 1241/85 ΤΗΣ ΕΠΙΤΡΟΠΗΣ
14ης Μαΐου 1985
περί τροποποιήσεως του κανονισμού (ΕΟΚ) αριθ. 2295/82 όσον αφορά τα νήματα βάμβακος (κατηγορία 1) καταγωγής Τουρκίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 288/82 του Συμβουλίου της 5ης Φεβρουαρίου 1982 περί του κοινού καθεστώτος εισαγωγών (1), και ιδίως το άρθρο 10,
ύστερα από διαβουλεύσεις, στο πλαίσιο της συμβουλευτικής επιτροπής που συνεστήθη με το άρθρο 5 του προαναφερόμενου κανονισμού,
Εκτιμώντας:
ότι ο κανονισμός (ΕΟΚ) αριθ. 2819/79 της Επιτροπής (2), όπως τροποποιήθηκε και παρατάθηκε τελευταία από τον κανονισμό (ΕΟΚ) αριθ. 3551/84 (3), υποβάλλει τις εισαγωγές ορισμένων κλωστοϋφαντουργικών προϊόντων που κατάγονται από ορισμένες τρίτες χώρες σε καθεστώς κοινοτικής επιτήρησης·
ότι στον τομέα των συναλλαγών νημάτων βάμβακος έχει καθιερωθεί διοικητική συνεργασία μεταξύ της Ευρωπαϊκής Οικονομικής Κοινότητας και της Τουρκίας·
ότι, κατά συνέπεια, ο κανονισμός (ΕΟΚ) αριθ. 2295/82 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 3552/84 (5), προβλέπει ότι το έγγραφο εισαγωγής που αναφέρεται στο άρθρο 2 του κανονισμού (ΕΟΚ) αριθ. 2819/79 χορηγείται ή θεωρείται μόνον ύστερα από υποβολή του τουρκικού « πληροφοριακού εγγράφου εξαγωγής»· ότι, χάριν μεγαλύτερης αποτελεσματικότητας της διαδικασίας αυτής, θα έπρεπε το τουρκικό πληροφοριακό έγγραφο εξαγωγής να προσκομίζεται στις αρμόδιες αρχές των κρατών μελών όχι αργότερα από ένα μήνα από την ημερομηνία εκδόσεώς του,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΟΚ) αριθ. 2295/82 αντικαθίσταται από το παρακάτω κείμενο:
«Άρθρο 1
Με την επιφύλαξη των υπόλοιπων διατάξεων του κανονισμού (ΕΟΚ) αριθ. 2819/79 της Επιτροπής, το έγγραφο εισαγωγής που αναφέρεται στο άρθρο 2 του εν λόγω κανονισμού θα χορηγείται ή θα θεωρείται για τα περιλαμβανόμενα στο παράρτημα προϊόντα μόνον ύστερα από υποβολή του τουρκικού "πληροφοριακού εγγράφου εξαγωγής"·
Το έγγραφο αυτό χορηγείται από τους συνδέσμους εξαγωγέων νημάτων βάμβακος της Κωνσταντινούπολης (Istanbul), της Σμύρνης ( Ismir), της Cukurova και της Antaly.
Κάθε πληροφοριακό έγγραφο εξαγωγής, εκδιδόμενο από 15 Μαΐου 1985, πρέπει να παρουσιάζεται στις αρμόδιες αρχές των κρατών μελών μέσα σ' ένα μήνα από της ημερομηνίας εκδόσεως.
Το έγγραφο εισαγωγής που αναφέρεται στο άρθρο 2 του κανονισμού (ΕΟΚ) αριθ. 2819/79 μπορεί να χρησιμοποιηθεί για δύο μήνες από την ημερομηνία χορηγήσεώς του. Σε περίπτωση έκτακτων περιστάσεων, η περίοδος αυτή μπορεί να παραταθεί για ένα μήνα.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαΐου 1985.

Labels: 1
18